2022 3 1
LT
Europos Sąjungos oficialusis leidinys
C 99/169 2021 m. liepos 8 d., ketvirtadienis
2. ragina valstybes nares priimti Europos mokslinių tyrimų ir inovacijų paktą, į kurį būtų įtraukti šie iki 2030 m. įgyvendintini įsipareigojimai: padidinti viešąsias išlaidas moksliniams tyrimams ir inovacijoms nuo dabartinio vidutinio 0,81 proc.
BVP lygio iki 1,25 proc., koordinuojant veiksmus visoje ES; padidinti bendroms programoms ir Europos partnerystėms skirtą nacionalinį viešąjį mokslinių tyrimų ir plėtros finansavimą nuo dabartinio šiek tiek mažesnio nei 1 proc. iki 5 proc. lygio; taip pat bendrai susitarti dėl EMTE veiksmų prioritetinių sričių (horizontaliųjų ir teminių);
3. pabrėžia, kad moksliniai tyrimai ir inovacijos yra glaudžiai susiję su verslumu, o tai suteikia galimybių steigti naujus vienaragius, startuolius ir MVĮ; primena, kad svarbu sukurti skaitmeninę ekosistemą, kuri prisidėtų prie technologinių inovacijų ir MVĮ plėtros, daugiausia per EMTE inovacijų centrus;
4. pripažįsta svarbų universitetų ir akademinių institucijų vaidmenį kuriant aktyvias mokslinių tyrimų ir inovacijų ekosistemas; pabrėžia itin svarbų studentų, kaip naujos kartos novatorių, vaidmenį šiose ekosistemose;
5. primygtinai reikalauja, kad EMTE kontekste terminai „moksliniai tyrimai“ ir „inovacijos“ neapsiribotų vien technologinėms inovacijoms, o būtų įtraukti kaip kompleksiniai klausimai, kurie yra labai svarbūs visiems socialinių ir humanitarinių mokslų aspektams ir yra visapusiškai integruoti į kiekvieną bendrąjį tikslą;
6. mano, kad EMTE peržiūra turėtų apimti horizontalųjį požiūrį į mokslinių tyrimų institucijų, įskaitant universitetus, bendradarbiavimo stiprinimą; ragina didinti biudžetinę paramą universitetų aljansams ir sukurti palankią sistemą, pagal kurią būtų galima aljansus lanksčiai plėtoti; taip pat mano, kad universitetų bendradarbiavimas neturėtų apsiriboti vien tik aljansais, bet turėtų būti prieinama ir daugiau finansavimo programų, kad universitetai galėtų bendradarbiauti už aljansų ribų;
7. pabrėžia, kad svarbu kurti aukštojo mokslo, mokslinių tyrimų institucijų ir pilietinės visuomenės organizacijų, kaip tikrų partnerių mokslinių tyrimų ir inovacijų srityje, ir pramonės aljansų sąveiką, taip visapusiškai išnaudojant dvejopą universitetų vaidmenį; atsižvelgdamas į tai, pakartoja, kad būtina sukurti palankias sąlygas ir galimybes mokslo darbuotojams naudojant aukštos kokybės mokslinių tyrimų infrastruktūrą; ragina Komisiją užtikrinti, kad šios partnerystės būtų įtraukios, grindžiamos skaidrumu, subalansuotu suinteresuotųjų subjektų atstovavimu ir nuolatiniu atvirumu, ir suteikti pakankamai galimybių tokiems skirtingiems suinteresuotiesiems subjektams dalyvauti;
8. pabrėžia, kad visi kvietimai teikti paraiškas dėl finansavimo turi būti skaidrūs ir apie juos turi būti pranešta gerokai iš anksto; taip pat pabrėžia, kad bendrose pramonės technologijų veiksmų gairėse turėtų būti labiau atsižvelgiama į principu „iš apačios į viršų“ grindžiamą indėlį ir įtraukų dalyvavimą, ir kad pramonė neturėtų būti vienintelis pagrindinis indėlio šaltinis, bet turėtų būti atsižvelgiama ir į naujausių pažangiausių mokslinių tyrimų ir inovacijų, taip pat vartotojų organizacijų ir socialinių partnerių indėlį;
9. ragina valstybes nares naująją EMTE paversti konkrečia politika ir finansavimo veiksmais, kuriais būtų siekiama prisidėti prie dvejopos „žaliosios“ ir „skaitmeninės“ pertvarkos, plataus užmojo Europos žaliojo kurso ir pramonės strategijos įgyvendinimo, atsparaus ekonomikos atsigavimo ir medicininių poreikių patenkinimo; pabrėžia, kad svarbu užtikrinti tinkamus inovacijų ir pramonės ekosistemų ir jų dalyvių, įskaitant akademinę bendruomenę, pramonę, viešąjį sektorių įvairiais lygmenimis, plačiąją visuomenę ir pilietinę visuomenę visoje ES, tarpusavio ryšius, siekiant užtikrinti, kad mokslinių tyrimų rezultatai būtų greičiau pritaikomi ekonomikoje ir visuomenėje; atsižvelgdamas į tai, pabrėžia esminį MVĮ vaidmenį sprendžiant inovacijų ir technologijų plėtros klausimus ir tradicinių MVĮ potencialą, kurį dar reikia išnaudoti; pabrėžia EMTE centrų, kaip priemonės užtikrinti aukštos kokybės mokslo prieinamumą visuose ES miestuose ir regionuose, ir kartu skatinti regionus, kuriuose yra tvaraus augimo galimybių, vaidmenį;
10. yra susirūpinęs dėl to, kad mokslinių tyrimų ir inovacijų sistemų kokybės gerinimo procesas lėtėja ir rodo netolygią pažangą visoje Sąjungoje (3);
11. pabrėžia svarbų mokslinių tyrimų ir inovacijų vaidmenį COVID-19 pandemijos metu ieškant įvairius sektorius apimančių ir tarpdisciplininių sprendimų krizei įveikti; atsižvelgdamas į tai, palankiai vertina veiksmų planą „ERAvsCorona“ kaip greitai apibrėžtų ir tikslingų veiksmų, kurių imtasi kartu su valstybėmis narėmis, pavyzdį;
(3)
Žr.
2018 m. EMTE pažangos ataskaitą.